
1. Innledning 

1.1 Bakgrunn

For de fleste studenter er steget fra videregående skoler til universiteter/høyskoler stort. De har som regel bodd hjemme, har vært en del av en relativt liten gruppe med egne klassestyrere og gått på skoler som er små i forhold til for eksempel NMH. Som studenter blir det forventet at de må stå på egne bein både i forhold til studiestedet og også ellers i livet. For en del av de funksjonshemmede kan denne overgangen bli uoverkommelig. Kanskje kreves det en rekke tilpasninger i det fysiske miljøet, eller kanskje kreves det ressurspersoner tilgjengelig. Uten en tilrettelagt studiesituasjon, blir mange av disse studentene belastet med en rekke ekstra oppgaver for å få studentlivet til å fungere. 

Til tross for gode intensjoner og tilpasninger for den enkelte ved høyskoler og universiteter, så har den relative andelen av funksjonshemmede studenter vært lav i Norge. I tillegg har de funksjonshemmede studentene gjerne søkte mot et fåtall av de høyere utdanningsinstitusjoner i landet. 

De funksjonshemmedes rettslige stilling har i de senere år blitt styrket. Ved lov av 21.mai 1999 om styrking av menneskerettighetenes stilling i norsk rett, ble FN konvensjonen om økonomiske, sosiale og kulturelle rettigheter gjort til norsk lov. Artikkel 13 i konvensjonen slår fast retten for enhver til utdanning. Ett av virkemidlene for å gjøre denne retten reell er at høyere utdanning ”ved alle egnede midler skal gjøres likt tilgjengelig for alle på grunnlag av evner”. 
Regjeringen har utarbeidet handlingsplaner for funksjonshemmede studenter.  Stortingsmelding nr 8 / 1998-99 danner grunnlag for den siste handlingsplanen. I denne stortingsmeldingen er målet full deltakelse og likestilling for funksjonshemmede studenter. KUF pålegger nå alle høyere utdanningsinstitusjoner å utarbeide en lokal handlingsplan for funksjonshemmede studenter. Videre blir det krevd at hver institusjon utpeker en fast kontaktperson som kan gi den nødvendige informasjon til denne gruppen studenter. 

Det norske samfunnet trenger mennesker med høyere utdanning som har personlige erfaringer med funksjonshemning. Ettersom man i grunnskolen og i den videregående skolen har blitt flinkere til å integrere og legge til rette for denne gruppen, må vi på NMH forvente en økning av søkere med ulike typer funksjonshemning. De vil forvente at  organiseringen av en tilrettelagt undervisning og studiesituasjon vil gå greit, og at høyskolen vet hvordan den skal opptre. Disse studentene bør også få kjenne seg velkomne, og de vil ganske sikkert bidra til et rikere og mer mangfoldig studiemiljø ved NMH.

1.2 Hva er funksjonshemning?

Regjeringen definerer i sin handlingsplan funksjonshemning slik: ”Funksjonshemning er et misforhold mellom individets forutsetninger og samfunnets krav til funksjon på områder som er vesentlige for etablering og opprettholdelse av en selvstendig og sosial tilværelse”.  

I Lov om folketrygd finnes denne formuleringen (§6-1); ”…varig sykdom, skade eller lyte”: 

FNs standardregler for like muligheter for mennesker med funksjonshemning gir en mer utførlig definisjon (kp 17-21): ” En person kan være funksjonshemmet på grunn av fysisk skade eller sykdom, intellektuell hemning, sansehemning, medisinsk helsetilstand eller psykiske lidelser. Med begrepet ”handikap” menes tap eller begrensing av muligheter til å delta i samfunnslivet på lik linje med andre. Begrepet beskriver møtet mellom den som er funksjonshemmet og miljøet. Hensikten med dette begrepet er å rette søkelyset mot mangler i nærmiljøet og ved mange aktiviteter som organiseres i samfunnet, for eksempel informasjon, kommunikasjon og opplæring, som hindrer funksjonshemmede å delta på like vilkår.”  

Gudmund Hernes sa det enkelt og greit slik: ”En funksjonshemning er ikke en person, men en relasjon”. 

Man skal være oppmerksom på faren ved å stigmatisere funksjonshemmede studenter. De er først og fremst studenter, men noen av disse har særlige behov for tilrettelegging. Til grunn for disse definisjonene ligger at funksjonshemningen er av varig karakter, men man må også ta høyde for lidelser som kan være av midlertidig  karakter.

Det er vanlig å gruppere ulike typer funksjonshemning:

· Synshemning (blinde/svaksynte)

· Bevegelseshemning

· Hørselshemning (Døve/tunghørte)

· Dysleksi (spesifikke lese – og skrivevansker) og dyskalkuli (dysfunksjon eller forstyrrelse innen noen av følgende områder: aktivitet, oppmerksomhet, utholdenhet, motorisk kontroll, lateralitet og retningsoppfatning, spatiale relasjoner (romoppfatning), hukommelse, persepsjon, språkutvikling, abstraksjonsferdighet eller generaliseringsferdighet)

· Skjulte funksjonshemninger (astma, allergi, diabetes, psykiske lidelser, epilepsi, trøtthetssyndrom, nevrologiske lidelser mm.)

1.3 Situasjonsbeskrivelse

Det har vært relativt få funksjonshemmede studenter ved NMH.  

På landsbasis finnes det få statistikker som sier noe om antallet studenter med funksjonshemning i høyere utdanning, men en undersøkelse ved Universitet i Oslo kan gi en pekepinn (Nordiska Nämnden för Handikappfrågor, Rapport nr 2/1997, Vällingby, Sverige 1997). Man antok da at ca 2% av studentmassen hadde en fysisk funksjonshemning. 

NMHs bygg på Majorstua er et en moderne bygg som generelt er lett tilgjengelig for mennesker med fysiske handikap. Studiested Carl Berner er vanskeligere tilgjengelig for denne gruppen. 

Kompetansen med hensyn til funksjonshemmede studenters rettigheter overfor trygdekontor og andre offentlige myndigheter er begrenset. Likeså om hvilke hjelpemidler som er tilgjengelig, og hvor man skal henvende seg for å skaffe slike. I Lov om høgskoler og universiteter tillegges ansvaret for et helhetlig læringsmiljø den enkelte utdanningsinstitusjon. I høringsutkastet til endringene av denne loven blir dette ytterligere presisert mht til funksjonshemmede studenter. Ansvaret for den enkelte funksjonshemmede student er likevel spredt på flere ulike instanser: hjemkommunens trygdekontor, fylkets Hjelpemiddelsentral, Studentsamskipnaden og høgskolen. Grenseoppgangen her kan være vanskelig, men høgskolen må ha en oversikt over de ulike instansenes  kompetanseområder. For mange nye studenter vil den første tiden på NMH være kaotisk og vanskelig faglig og sosialt. Sannsynligvis vil en administrativ og pedagogisk beredskap være spesielt nyttig for denne studentgruppen.

2. Mål

NMH ønsker å gi et godt og likeverdig studietilbud til alle studenter. Noen av studentene er funksjonshemmede. Ulikt mestringsnivå, ulike behov og ønsker betyr en tilpasning til hvert individ for å oppnå en tilrettelagt studiesituasjon. En eventuell tilrettelegging må være slik at ulempene ved funksjonshemningen ikke blir til hinder for et likeverdig studietilbud. Denne handlingsplanen skal  være et redskap i arbeidet med å legge forholdene til rette for funksjonshemmede studenter. Den skal også gi ansatte og medstudenter ved NMH bedre innblikk i funksjonshemmede studenters studiesituasjon, slik at disse studentenes situasjon også  legges til grunn ved gjennomføring av alle tiltak ved høyskolen, fysiske så vel som pedagogiske.

3. 
Tiltak

3.1
Administrative tiltak

3.1.1
Kontaktperson for funksjonshemmede 

Alle høyskoler og universiteter er pålagt å peke ut en kontaktperson som skal ha hovedansvaret for informasjon og tilrettelegging vedrørende funksjonshemmede studenter (Regjeringens handlingsplan for funksjonshemmede studenter 1998-2001).

	Tiltak:
	Oppnevning av  en kontaktperson for funksjonshemmede studenter.

	Ansvarlig:
	Administrasjonen

	Tidsfrist:
	1.juli 2003


3.1.2 Bevisstgjøring og samarbeid internt på høgskolen

Høgskolen skal legge forholdene til rette for alle studenter slik at de kan studere på like vilkår. For de funksjonshemmede studentene betyr det ikke bare at de fysiske forholdene legges til rette, men også at de ansatte ved høgskolen møter studenten med en velvillig holdning. Disse studentene skal først og fremst få lov til å være studenter, og det er viktig å ikke overfokusere på problemene. Forholdet til medstudentene er viktig i så henseende. Informasjon til studentmassen bør generelt være preget av åpenhet. 

	Tiltak:
	Handlingsplanen for funksjonshemmede studenter blir gjennomgått i fora som er hensiktsmessige for alle studenter og ansatte; administrativt og vitenskapelig.

	Ansvarlig:
	Administrasjonen

	Tidsfrist:
	1.juli 2003


3.1.3
 Informasjon til og fra studenter

Potensielle søkere og nye studenter finner mye av sin informasjon på nettet eller i  brosjyrer fra NMH. Informasjon rettet mot funksjonshemmede gjøres derfor lett tilgjengelig og tydelig på Internett. Ved opptak skal høgskolen informere om hvilket tilbud høgskolen har med hensyn til tilrettelegging. Arbeidet med den enkelte student skal ha som mål at spesielle tiltak er klare ved studiestart. Søkere og studenter med funksjonshemming må gi høgskolen melding slik at opptaksprøver og undervisning kan tilpasses.  

	Tiltak:
	Informasjon spesielt rettet mot funksjonshemmede studenter legges ut på Internett. 

	Ansvarlig:
	Informasjonskonsulent

	Tidsfrist:
	1.august 2003


3.1.4
 Ved studiestart

For å få en god studiestart og opprette god kommunikasjon, skal tilbud om møter mellom den enkelte student og administrasjonen gis  i forbindelse med studiestart. 

	Tiltak:
	Tilretteleggingsmøter evt med rundtur i bygget.

	Ansvarlig:
	Kontaktperson for funksjonshemmede studenter ved studentutvalget

	Tidsplan:
	Ved studiestart for studenten.


3.2 Fysisk tilgjengelighet

NMHS to studiesteder har ulik kvalitet når det gjelder tilgang og bruk for  funksjonshemmede studenter. Studiested Majorstua er bedre tilrettelagt for funskjonshemmede. Dette må det tas hensyn til ved timeplanleggingen. 

3.2.1 Ferdsel i bygninger

Målet er at alle må kunne ferdes uhindret i byggene. I planlegging av nybygg vil slike hensyn bli ivaretatt. Studiested Carl Berner er vanskelig tilgjengelig for rullestolbrukere. I slike tilfeller bør man passe på at funksjoner som studenter har bruk for blir plassert andre steder. Synshemmede kan hjelpes med god belysning, god og tydelig  skilting, visuell og taktil merking av trapper, riktig fargevalg o.l. Ferdselsveier må være framkommelige for rullestolbrukere og ikke sperres helt eller delvis av blomsterkasser o.l.

	Tiltak:
	Gjennomgang av bygningsmassen med henblikk på framkommelighet.

	Ansvarlig:
	Driftsteknikere

	Tidsfrist:
	1.juni 2003


3.2.2 Tilgang til og bruk av  rom / fasiliteter ved NMH

For å kunne fungere optimalt som student ved NMH, er det nødvendig å ha tilgang til en rekke ulike rom og områder av byggene. Disse rommene må også være utstyrt på en hensiktsmessig måte mht bord, strømuttak, lys og lignende.
	Tiltak:
	Undervisningsrom/øverom: 

· Kontrollere at det finnes tilpassede bord/plasser for bevegelseshemmede.

· Kontrollere at tavlebelysningen er god. 

· Ved behov: Undervisningen flyttes til et annet rom hvis en funksjonshemmet student har meldt seg opp i et kurs som er lagt til et vanskelig tilgjengelig rom eller et rom som ikke egner seg av andre grunner. 

	Ansvarlig:
	Driftspersonalet

	Tidsfrist:
	Kontinuerlig


	Tiltak:
	Handikaptoaletter: Skal finnes tilgjengelig 

	Ansvarlig:
	Driftspersonalet

	Tidsfrist:
	1.juli 2003


	Tiltak:
	Kantinene:

Gjennomgang av området. Trolig ikke behov for ekstra tiltak.

	Ansvarlig:
	Studentkafeene

	Tidsfrist:
	1.juli 2003


3.3 Sikkerhet

Sikkerhets- og arbeidsmiljørutiner ved NMH skal utformes slik at studenter med funksjonshemning beskyttes på lik linje med andre studenter. Det påligger høyskolen et særlig ansvar på dette området. Ved evakueringssituasjoner utenom ordinær åpningstid, kan det være vanskelig å kontrollere alle områder i bygget der studenter kan oppholde seg alene. Høgskolen må derfor vurdere om branninstruksen er tilstrekkelig mht bevegelseshemmede studenter.

	Tiltak:
	Evakuering:

· Rutiner for evakuering av studenter skal innarbeides i branninstruks for alle bygg og samtidig tas inn i instruks for evakueringsansvarlig ved hvert bygg/etasje.

· Ved evakuering har den som leder undervisningen ansvaret for at funksjonshemmede studenter evakueres på en sikker måte.

· Ved brannøvelser skal studenter med funksjonshemning evakueres på linje med andre studenter.

	Ansvarlig:
	Brannansvarlig

	Tidsfrist:
	1.juni 2003




3.4 Pedagogisk tilgjengelighet

NMH skal ta hensyn til alle studentgrupper slik at funksjonshemmede studenter kan nytte det pedagogiske tilbudet på lik linje med andre studenter. Dette kan innebære spesielle tiltak også i undervisningssituasjonen.

3.4.1 Undervisningspersonale

	Tiltak:
	Generelt for undervisningspersonale:

I undervisning der det er funksjonshemmede studenter, bør undervisningspersonalet informeres og gjøre seg kjent med hva slags vansker funksjonshemmede studenter møter i undervisningen og hvordan disse vanskene kan løses.

	Ansvarlig:
	Alt undervisningspersonale /Studieadministrasjonen

	Tidsfrist:
	Kontinuerlig


3.4.2
 Studielitteratur

Litteraturtilgangen er viktig for kvaliteten på studiet. Synshemmede har behov for faglitteratur i form av lydbøker, punktbøker, bøker med forstørret skrift eller i elektronisk form. Dette kan bestilles/lånes, men kan ta tid og koste penger. 

	Tiltak:
	Biblioteket gjør seg kjent med mulighetene for bestilling eller lån av litteratur spesielt beregnet på synshemmede.

	Ansvarlig:
	Biblioteket/Studieadministrasjonen

	Tidsfrist:
	1. august  2003


3.4.3 Tilrettelegging av eksamen

NMH har gode rutiner for tilrettelegging av eksamen for studenter med funksjonshemning og andre studenter med spesielle behov. Ved legeattest kan studieadministrasjonen legge forholdene til rette slik at eksamensavviklingen ikke blir til en ekstra byrde i forhold til det studentene må prestere. 

3.4.4 
Dysleksi

· Ved tilpassede opplegg ved en eksamen, ser helst andre institusjoner at studenten legger ved dokumentasjon / utredning av nyere dato. Ved dysleksi må denne dokumentasjonen også være relevant mht. studier ved NMH. De fleste av disse studentene har tidligere blitt utredet av logoped, men med sikte på grunnskole eller videregående skole. 

	Tiltak:
	Utredning av studenter mht dysleksi:

Ta kontakt med helsetjenesten, SIO. 

	Ansvarlig:
	Studieadministrasjonen

	Tidsfrist:
	1. juni  2003


4. 
Finansiering

I Regjeringens handlingsplan for funksjonshemmede studenter er de høyere utdanningsinstitusjonene pålagt å sette av midler til tiltak rettet inn mot funksjonshemmede studenter. 

	Tiltak:
	Prioriteringsliste:

Etter gjennomgang av hvilke tiltak som bør settes inn, lages en liste over tiltak med overslag av kostnadene. Prioritet til tiltak som er lite kostnadskrevende, er av alvorlig karakter for sikkerhet eller er betydelig til hinder for funksjonshemmede studenter. 

	Ansvarlig:
	Driftsleder

	Tidsfrist:
	1. august 2003


5. 
Evaluering og oppfølging

Handlingsplaner kan lett legges i skuffen til tiden kommer for å lage en ny plan. For å unngå dette bør det hvert år leveres rapport til styret om framdrift og erfaringer. Fullstendig evaluering av planen våren 2006. Ny handlingsplan utarbeides høsten 2006.

6. 
Mer informasjon

6.1
Eksterne ressurser

· SI0

· Bolig

· Sosionomtjenesten

· Norges Handikapforbund

· Hjelpemiddelsentralene i fylkene

· Trygdekontorene i kommunene

· Norsk Lyd- og Blindeskrifts bibliotek

